Nu er det længe siden
Tekst af Jeppe Aakjær, 1906 
Melodi af Oluf Ring, 1940

---Nu er det længe siden,
men end det gemmes i mit sind -
hvordan i barndomstiden
den kære rug kom ind.
Hvordan dens kernetunge top
ved moders svage kræfter
blev lagt i lugen op.

Først bredte mor et klæde
så ømt som nogen højtidsdug;
der måtte ingen træde
med sko i høstens rug.
Så fejed hun med limens rest
hvert snavset strå til side
som for en hædersgæst.

Den kære rug var gæsten,
som gjorde hvert et barn så spændt;
se, far han lægger vesten
og ser så indadvendt.
En skælven i et ydmygt sind,
en bøn til altets skaber,
før avlen bringes ind.

Så fatter far om spaden
og graver i den gule klæg
to huller langs med laden
foran den hvide væg;
i dem skal vognens fælger slå
og stå som i en fælde,
til væltningen går på.

Og vognen værdigt skrider;
det første læs for lugen står;
ud fra dets tunge sider
så dybe skygger slår.
De varme øg i nip og nap
af moders milde hænder
får aks og mule-klap.

Og alle hænder jager,
og alle fødder er i rend;
i støvet læsset brager
for brede rygges spænd.
Højt svinger hjulet som et rat,
og på dets drejeskive
har børnene sig sat.

Mor ta'r på neget sæde
og linner lidt ved båndets skørt;
"Det er endda en glæde,
når kornet er så tørt!"
Og med sin matte spinkle arm
hun løfter rugens tvilling
ind ad den lave karm. 

Og neg for neg forsvinder
og bliver under bjælken sat;
og far får røde kinder
og spindelvæv om hat.
Men mor er lige hvid og bleg,
hvor meget hun end stræber
med rugens tunge neg.

Det går mod aftentide;
snart skinner månen fuld og rund
på gavl og vægge hvide
og ned i vognens bund.
Mor standser træt og titter ind;
far kommer hen til lugen
og klapper hendes kind.

Og barnet, som har løbet
sig træt i dagens muntre leg,
det er nu stille krøbet
ind under hjulets eg;
dér høres dette skarpe knald
fra vognens fjæl mod sandet
af ørentvistens fald.

Og mellem hjulets eger
går stjerneblink og måneskin,
og milde vinde hveger,
mens barnet slumrer ind - 
Så slutter far i Jesu navn,
og hjemmet går til hvile
med høsten i sin favn.

Efterårssange
Jeppe Aakjær forfatter
Oluf Ring komponist